पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण के कारण शहर में होटल, हॉस्टल, रेस्त्रां, मिठाई की दुकानें, स्कूल-कॉलेज और दफ्तर बंद हैं इसलिए दूध की खपत 60 फीसदी तक घट गई है। कोरोना कर्फ्यू से पहले शहर में 4.5 लाख लीटर दूध की खपत थी, जो अब एक लाख 82 हजार लीटर रह गई है। इसमें डेयरियों से डेढ़ लाख लीटर और पैक्ड मिल्क 32 हजार लीटर बिक रहा है।
शेष 2 लाख 68 हजार लीटर दूध को नोवा, पारस, दीनदयाल जैसी कंपनियां पशुपालकों से खरीदकर घी, दूध पावडर आदि बना रही हैं। दूध की मांग घटने के बाद भी इसके दाम स्थिर बने हुए हैं। पशुपालकों को दो से तीन रुपए प्रति लीटर का भाव कम मिल पा रहा है लेकिन उपभोक्ता पुराने दाम पर ही दूध खरीद रहे हैं। शहर में चलने वाली अवैध पशु डेयरियों पर तो मनमाने तरीके से कहीं-कहीं पर दूध के दाम 3 से 5 रुपए प्रति लीटर तक बढ़ा दिए गए हैं।
सांची और अमूल की खपत 50 फीसदी घटी
ग्वालियर दुग्ध संघ का प्रोडक्ट सांची की खपत पहले 30 हजार लीटर थी, जो अब घटकर 17 हजार लीटर रह गई है। अमूल की खपत 20 हजार लीटर थी जो अब घटकर 15 हजार लीटर रह गई है। ग्वालियर दुग्ध संघ के सीईओ अनुराग सेंगर के मुताबिक हमें अंचल की 580 सोसायटियां और उनसे जुड़े पशुपालकों से दूध लेते हैं। पहले 45 रुपए प्रति लीटर के भाव से दूध खरीदते थे, अब मांग कम होने की वजह से 43 रुपए प्रति लीटर का भाव दे रहे हैं।
उपभोक्ताओं को दूध पहले की तरह ही 54 रुपए प्रति लीटर के भाव पर ही बेच रहे हैं। जबकि अमूल तो 56 रुपए लीटर के भाव से दूध बेच रहा है। श्री सेंगर के अनुसार भले ही दूध की खपत कम हो गई है लेकिन वे दाम नहीं घटा सकते हैं, क्योंकि ग्वालियर यूनिट पहले से ही घाटे में चल रही है और पिछले तीन साल से रेट यहीं रखे गए हैं न कम किए न बढ़ाए। इसलिए अभी भी उपभोक्ताओं के लिए रेट नहीं घटाएंगे।
अवैध पशु डेयरी संचालक पशुओं का चारा महंगा होने का बहाना कर बढ़ा रहे दाम
शहर में करीब 700 अवैध पशु डेयरियां संचालित हैं। इनमें से कुछ डेयरी संचालक पशु चारा महंगा होने का बहाना कर दूधकेदामबढ़ा रहे हैं। कोटेश्वर कॉलोनी के पास पशु डेयरी चलाने वाले राकेश धाकड़ बताते हैं कि पीना 2300 रुपए से बढ़कर 3200 रुपए प्रति क्विंटल मिल रहा है, जौ 1400 से बढ़कर 1900 रुपए प्रति क्विंटल और सरसो का तेल 120 से बढ़कर 165 रुपए प्रति किलो मिलने लगा है। पशु चारा महंगा हुआ है, इसलिए मैंने अपने ग्राहकों को 58 रुपए किलो से दूध बढ़ाकर 63 रुपए प्रति किलो करने का बोल दिया है। दूसरे दूध डेयरी वाले भी रेट बढ़ा रहे हैं।
दूध की मांग कम होने का लोगों को कोई फायदा नहीं मिल रहा
^शहर में दूध की खपत घटी है। अभी महज डेढ़ लाख लीटर दूध की बिक्री शहर में हो रही है, बाकी दूध मिल्क प्रोडक्ट का उत्पादन करने वाली कंपनियों के पास जा रहा है। इससे पशुपालकों को नुकसान हुआ है, उन्हें कम दाम मिल रहे हैं। इसके बाद भी उपभोक्ता को भी कोई फायदा नहीं है। उसे पहले वाले दाम पर ही दूध लेना पड़ रहा है। अवैध पशु डेयरी वाले तो मनमानी हमेशा से ही करते हैं, वे तो आम उपभोक्ताओं के लिए रेट ही बढ़ा रहे हैं।
- नरेंद्र मांडिल, राष्ट्रीय महासचिव, दूध डेयरी व्यवसायी संघ
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn